**Водниот трскар** (науч. *Acrocephalus paludicola*) е мала врапчевидна птица од кладот *Sylvioidea* (трскари). Се размножува низ умерена источна Европа и западна Азија, со популација што е намалена на 15.000 пара. Таа е птица преселница што зимува во западна Африка. По многу години несигурност каде точно зимуваат овие птици, конечно (2007) е откриено дека само во Националниот резерват на птици - Џуџ во Сенегал, зимуваат меѓу 5-10.000 птици.

Опис
----

Водниот трскар е со средна големина во неговото семејство. Долг е 12-13 см. Одозгора е кафеавоцрвеникав, избразден со потемни шарки, над опашката е потокаловокафеав со ситни прошарувања, а одоздола е жолтобел. Има впечатлива светла линија над окото, круната на главата му е темнокафеава со светла линја на средината. Клунот му е силен, тенок и елегантен. Половите се исти.

Поведение
---------

Живеалиштето на водниот трскар за време на сезоната на парење се влажните, мочурливи предели со вегетација до 30 см, со плитка вода, од 1 до 10 см. Тоа се речните долини, мочуриштата, барите, бреговите на езерата, со трски и ниски грмушки кои ќе му служат на мажјакот за перчење и пеење. 
Пеењето на птицата е разговорливо *тпр-р-р-р-р-р-р тпр-р-р-р-р-р-р тпр-р-р-р-р-р-р*, испрекинато со типични свиркања.

### Исхрана

Оваа птица се храни со поголеми членконоги животни, разни пајаковидни животни, муви, пеперуги и нивните гасеници, водни молци и слично. За разлика од другите трскари, младенчињата се хранат со релативно големи членконоги. Вон сезоната на парење може да јаде и разни бобинки и семиња.

### Размножување

*Acrocephalus paludicola*
Водниот трскар има специфичен начин на размножување кој е помеѓу промискуитет и полигинија. Мажјаците речиси целосно се ослободени од грижата за пилињата, тие ја воспоставуваат својата територија која опфаќа 8 хектари, но се преклопува со територијата на другите мажјаци, па основната територија е околу 1ха. Во текот на сезоната на парење, од почетокот на мај до крајот на јули, интензивно се „рекламираат", пеат и ги привлекуваат женките. 
Гнездото го градат на сува земја, меѓу трските. Женката несе 3-5 јајца, која ги инкубира и одгледува сосема сама. Успешноста на леглата е доста висока, околу 83%, а загубите од грабливци изнесуваат околу 11%. Половина од женките имаат и второ легло. На околу 59% од леглото татковци се различни мажјаци.

Статус и заштита
----------------

Водниот трскар е најредок и единствен загрозен вид од врапчевидните птици во континентална Европа. На глобално ниво е класифициран како ранлив, а на европско како загрозен. 
Некогаш широко распространет и броен во мочурливите и влажни ливади низ Европа, водниот трскар сега е исчезнат во поголемиот дел од неговиот опсег. Денес, неговата светска популација од само 12.100-13.800 возрасни мажјаци е ограничена на помалку од 40 редовни места за размножување, во само шест земји, со четири локации кои се поддржани и заштитени, каде се размножува 80% од светското население.

Оваа птица редовно се размножува во Белорусија, Германија, Унгарија, Литванија, Полска и Украина (нередовно во Русија и Латвија).
Видот е изумрен во Западна Европа во текот на 20 век и има драматично намалување во Средна Европа. Порано се размножувал и во: Франција, Белгија, Холандија, поранешна Западна Германија, поранешна Чехословачка, поранешна Југославија, Австрија и Италија.
Планот и програмата, како и мерките што се преземаат за заштита на оваа птица може да ги видите во Списокот на проекти за заштита 2010.pdf[*мртва врска*]

Наводи
------

1. ↑  BirdLife International (2012). „*Acrocephalus paludicola*". *IUCN Red List. Version 2012.1*. International Union for Conservation of Nature. Посетено на 16 July 2012.
2. ↑  Expedition solves Aquatic Warbler mystery Архивирано на 29 септември 2012 г. Birdlife International (2007). Retrieved 2012
3. ↑  Leisler, B. & Wink, Michael (2000): Frequencies of multiple paternity in three *Acrocephalus* species (Aves: Sylviidae) with different mating systems (*A. palustris, A. arundinaceus, A. paludicola*). *Ethology, Ecology & Evolution* **12**: 237-249. PDF цел текст
4. ↑  Dyrcz 1993; Dyrcz & Zdunek 1993; Schulze-Hagen et al. 1993, 1995; Kozulin & Flade 1999; Kozulin et al. 1999

|  |  |
| --- | --- |
| Ризница | „Воден трскар" на Ризницата ? |

Надворешни врски
----------------

* Фотографии и видеа на воден трскар *(Acrocephalus paludicola)* Архивирано на 11 февруари 2006 г.
* BirdLife International The Aquatic Warbler Conservation Team Архивирано на 23 март 2012 г.
* Conserving Aquatic Warbler in Poland and Germany an EU LIFE NATURE project Архивирано на 3 март 2016 г.
* Baltic Aquatic Warbler an EU LIFE NATURE project
* Списокот на проекти за заштита на водниот трскар 2010.pdf[*мртва врска*]
* CMS Aquatic Warbler Memorandum of Understanding
* Возраст и пол (PDF; 1.3 MB) од Javier Blasco-Zumeta & Gerd-Michael Heinze Архивирано на 12 ноември 2013 г.